Rwagakoco
Igice: Fiction
Insanganyamatsiko: Bawucira abana

Kera habayeho imbeba eshatu, Rwezamenyo,
Binwete na Semerwe. Izo mbeba zaravukanaga.
Zabanaga mu mwobo munini wo mu ishyamba
rigari rya Manyinya.
Igihe kimwe, izuba ryaracanye, imvura irabura,
amapfa aratera, ibimera byose biruma, ibiribwa
birabura. Nuko za mbeba zibura icyo zirya,
zirasonza, zirasonza weee!
Nyina w’izo mbeba ishakisha ibiribwa hafi aho,
ariko iraheba. Ihitamo gufata urugendo rurerure,
ijya gushakisha aho yakura ibiribwa. Irashakisha,
irashakisha, ishakisha hirya no hino ibiribwa
by’utwana twayo.
Hashize iminsi itarahindukira, za mbeba zigira
inzara kandi zikumbura nyina, zikajya zirirwa zirira,
zinwigira cyane ziti “nwiii! Nwiii! Nwiii!” 
Rwezamenyo igira igitekerezo, maze ibwira zene
nyina iti “reka mbabwire! Reka tujye muri ruriya
rugo rw’umuhinzi dushake icyo kurya. Dushobora
kubona amasaka, ibishyimbo, amamininwa,
amashaza cyangwa ikimuri! Nkunda ikimuri
weee!”
Semerwe irazongorera iti “umuhinzi n’umugore
we barasiniziriye, reka twinjire vuba mu gikoni.”
Nuko ziranyonyomba zijya mu gikoni zitangira
gushaka ibiribwa. Zishakira munsi y’intebe
ziraheba. Zishakira mu nkono ziraheba.
Rwezamenyo igiye kubona, ibona urweso
rw’ikimuri ku meza. Igira amerwe, itangira
kwihumuriza ari na ko inwigira iti “huuu! Nwii! Nwiii,
Nwiii! Huuu!”
Rwezamenyo iranwigira iti “yooo! Ikimuri!
Ndashonje! Reka twirire iki kimuri.”
Rwezamenyo iritunatuna yitegura gusimbukira
ku meza. Binwete na Semerwe zirasakuza ziti
“oya! Reka twitonde. Ubu se haramutse hari
rwagakoco?”
Rwezamenyo ihagarara akanya gato, iriyumvira
kuko itashakaga kugwa mu mutego.
Kwihanganira inzara birayinanira, isimbukira kuri
rwa rweso ngo Pwa! Itamira ikimuri kiryoshye,
yuzuza amatama, irarya, iraryaaa!
Ikebuka aho yasize Binwete na Semerwe
irazihamagara iti “Binwete weee, Semerwe
weee, mwigira ubwoba, hano nta rwagakoco
ihari, nimuze turye!”
Impumuro nziza y’ikimuri ikwira mu cyumba.
Binwete na Semerwe zirihumuriza, zirongera
zirihumuriza. Impumuro nziza y’ikimuri irazikurura
maze zisimbukira ku meza, zigwa muri rwa rweso
rw’ikimuri ngo “pa!”
Za mbeba zose zitangira kuryana umururumba.
Zikajya zizamura utuzuru zikihumuriza ari na ko
zinwigira ziti “huuu! Nwiii! Nwiii! Nwiii! Huuu!”
Za mbeba zimaze kwijuta, zisohoka muri rwa
rweso zitangira kubyina, ziraririmba zitangira
gukinira muzunga ku meza, ntizabona aho
rwagakoco yari iri.
Zirazungazunga, zirazungazunga no muri
rwagakoco ngo pa!
Rwagakoco izifata imirizo ngo “koco!” Zigerageza
kuyivamo ariko bigeze aho zirananirwa,
ziranwigira, ziranwigira ziti “nwiii! nwiiii! nwiii!”
Zirarira cyane, nuko urusaku rwinshi rukangura ba
nyir’urugo.
Umuhinzi n’umugore we bahengereza mu gikoni,
babona za mbeba eshatu zirira ziti “nwi! Nwi! Nwi!”
Umugore abona rwa rweso rw’ikimuri rurimo ubusa!
Aravuga ati “yoooo! Utu tubeba twagize inzara!
Hashize iminsi izuba ryarakaze, ibiribwa byarabuze
iwabo mu ishyamba!” Umugabo we ati “Ibyo ni
byo, ariko ntabwo zigomba kundira ikimuri!” Nuko
akingura urugi, afata rwagakoco ayijugunya hanze.
Imbeba eshatu, Semerwe, Rwezamenyo na
Binwete zibona zirimo ziguruka mu kirere, zigenda
zinagana muri rwagakoco.
Mu gihe zari zitangiye kumva umunyenga
rwagakoco igwa hasi irafunguka ngo “pa!”
Imbeba zivamo ziravuduka.
Ziravuduka, ziravudukaaa, zihumeka zigeze mu
rugo!
Zigeze mu rugo zibona nyina yateguye ibiryo
byinshi ku meza. Iravuga iti “bana ba, nabaguriye
ikintu cyizaaaa. Ikimuri!”
Zirarebana, maze zizunguza udutwe ziraboroga
cyane ziti “oya mama weee! Duhe ikindi kintu
icyo ari cyo cyose ariko kitari ikimuri.”